אלחנן שילה

אלחנן שילה (נולד ב-1972) הוא הוגה דעות, חוקר ומרצה בהגות יהודית מודרנית, ספרות עברית, הגות ציונית וקבלה.

== ביוגרפיה ==
שילה נולד בירושלים, למד בישיבה התיכונית נתיב מאיר ולאחר מכן בישיבת ההסדר הר עציון. למד בחוג למחשבת ישראל באוניברסיטה העברית ואת הדוקטורט כתב במחלקה לספרות עם ישראל באוניברסיטת בר-אילן.

== הגותו וספריו ==
עבודת הדוקטורט שכתב יצאה לאור כספר "[http://www.biupress.co.il/website/index.asp?id=730 הקבלה ביצירת ש"י עגנון]" (הוצאת אוניברסיטת בר-אילן 2011).

שילה היה רכז פרויקט בראשותו של פרופ' צבי מרק, שהוציא לאור מהדורה מדעית של "[http://www.ybook.co.il/book/6307/כל-סיפורי-רבי-נחמן-מברסלב כל סיפורי רבי נחמן מברסלב]" (2014).

כמו כן, הוציא שילה לאור מכתב יד, ביאורים של הרב דוד כהן ("הנזיר") על הספר עץ חיים של ר' חיים ויטל ("[https://www.otzar.org/wotzar/book.aspx?145128 אור הרזים]" 1999), ועל הספר קל"ח פתחי חכמה המיוחס לרמח"ל ("[http://mosdot-ariel.org.il/3100/פתחי-הפרדס-על-קלח-פתחי-חכמה/ פתחי הפרדס]" 2009), במסגרת עבודתו במכון נזר דוד.

משנת 2009 התחיל שילה לפרסם את הגותו במוסף שבת של עיתון "מקור ראשון". במאמרו "[http://www.academics.co.il/Articles/Article17125.aspx התגלות אלהית בטקסט אנושי]" הוא הצביע על אופי אפולוגטי, לשיטתו, של "שיטת הבחינות" של הרב מרדכי ברויאר והציע תפיסת התגלות שונה מהמסורתית: לדעת שילה, רק את הרכיבים שבהם ישנה קפיצה ופריצה דתית ומוסרית במקרא, מעבר למה שמקובל במזרח הקדמון, אכן ניתן לראות כביטוי של התגלות. פרסום המאמר הביא להפסקת עבודתו במכללת אורות ישראל ובמכון נזר דוד.

בשנת 2017 יצא ספרו [https://www.schocken.co.il/Book/יהדות+קיומית.aspx?code=40-10421 יהדות קיומית] (שוקן) הבא לתת תשתית הגותית לאוכלוסייה הנמצאת בין דתיות וחילוניות, ולהציע דגם של "יהדות רצופה בין הלכה וחילוניות" וקיום מצוות רך יותר, שאיננו נובע מתוך מחויבות להלכה אלא מתוך הזדהות עם התכנים של המצוות, שחלקים מהם יכולים להיות משמעותיים גם בימינו. פרופ' רון מרגולין כתב על ספרו: "כתוב בבהירות ובפשטות, מעורר לחשיבה ומאתגר את הקורא בפתרונות יצירתיים ולא שגרתיים לשלל סוגיות המעסיקות את החברה הדתית. בין נושאי הספר: קיום מצוות ללא מְצַוֶּה, משבר הגיור, כשרות וצמחונות, התגלות אלוהית בטקסט אנושי, הלכה ומעמד האישה, הומוסקסואליות ומיניות, חזון הגאולה ובניית בית המקדש. מעבר לכך שספר זה נכתב על בסיס למדנות וידע רב, הוא מזמין את קוראיו לחשוב מחדש על שאלות רבות שאמורות להטריד את כולם".

== משפחה ==
ד"ר אלחנן שילה הוא בנם של המשפטן פרופ' שמואל שילה וההיסטוריונית פרופ' מרגלית שילה ואח של שופט בית המשפט המחוזי בתל אביב נפתלי שילה. נשוי ליערה שילה, מייסדת קואליציה חברתית לחינוך מלידה, מרצה במכללת אפרתה, פעילה חברתית וחברת מועצת עיר מטעם סיעת התעוררות. לבני הזוג ארבעה ילדים. מתגורר בירושלים.

== קישורים חיצוניים ==
* [https://sapir.academia.edu/אלחנןשילה מאמרים של אלחנן שילה] באתר academia.edu
* אלחנן שילה, "[https://archive.today/20121218143920/http://www.tzavpius.org.il/node/686 הפתרון למשבר הגיור, חזקת יהדות בנישואין]", מוסף שבת של מקור ראשון, 5.11.2010
* אלחנן שילה, "[https://musaf-shabbat.com/2011/10/13/תוך-וקליפה-אל-מעֵבר-למודרניזם-ופוסט-מו/ תוך וקליפה: אל מעבר למודרניזם ופוסט מודרניזם]", מוסף שבת של מקור ראשון, 12.10.2011
* ד"ר משה מאיר, " [https://hashiloach.org.il/הגות-עם-צלקות-מאבק/ הגות עם צלקות מאבק]", השילוח 7, נובמבר 2017
* 
*Allan Brill, "[https://kavvanah.wordpress.com/2017/12/24/interview-with-elchanan-shilo/ Interview with Elchanan Shilo]", The Book of Doctrines and Opinions, 24.12.2017.
* [https://sapir.academia.edu/אלחנןשילה אלחנן שילה במכללת ספיר]
* 

== הערות שוליים ==

קטגוריה:בוגרי ישיבת נתיב מאיר
קטגוריה:בוגרי ישיבת הר עציון
קטגוריה:בוגרי האוניברסיטה העברית בירושלים
קטגוריה:בעלי תואר דוקטור מאוניברסיטת בר-אילן
קטגוריה:ישראלים שנולדו ב-1972